text: Изключително ценната за нас придобивка ще подобри условията при отглеждането на бебетата, благодари Евгения Иванова, управител на здравното заведение
  Основателите и двигатели на кампанията "Капачки за бъдеще" Лазар Радков и Мартина Йорданова дариха нов кувьоз на болницата в Левски на 8 юни. Ръководството на лечебното заведение и кметът на общината Любка Александрова приеха с огромна благодарност дарението и приветстваха благородната кауза. Болницата в Левски е едно от седемте общински лечебни заведения в страната, които получават кувьоз от кампанията "Капачки за бъдеще".
  Благодаря ви за каузата, за идеята и вниманието към малките болници, което променя тяхната съдба, каза управителят на МБАЛ – Левски, Евгения Иванова. Изключително ценната за нас придобивка ще подобри условията при отглеждането на бебетата, подчерта още Евгения Иванова.
  Кметът Любка Александрова изрази радостта си, че в тази благородна кампания в Левски се включи мало и голямо, от децата в детските градини до пенсионерския клуб, и това е една освен материална и духовна придобивка за града. Благодари на екипа на болницата за отдадеността към професията. МБАЛ – Левски, няма как да не се развива към по-добро, защото се усеща една много добра енергия и желание целият персонал да бъде полезен на хората от региона. Александрова поздрави екипа на "Капачки за бъдеще" за реализираните инициативи. Кампанията е иззела функциите на Министерството на здравеопазването в немалка степен, посочи кметът на общината.
  Лазар Радков и Мартина Йорданова споделиха опита си да бъдат полезни през изминалите години с доброволчеството, като форма за постигане на локални, а с това защо не и глобални промени за подобряване на качеството на живот. Те работят да бъдат не само полезни, но и пример за хората и държавната администрация.